Што такое лэпбук? Інтэрактыўная тэматычная папка ці вучэбны дапаможнік? А можа, гэта спосаб навучання? Упершыню ствараць лэпбукі на ўроках пачалі амерыканскія школьнікі. У даслоўным перакладзе з англійскай мовы лэпбук (lapbook) азначае “кніга на каленях”, ці самаробная інтэрактыўная папка з кішэнькамі, дзверцамі, акенцамі, нататнічкамі, сакрэцікамі, рухомымі дэталямі. Таксама лэпбук абавязкова ўключае ў сябе розныя творчыя заданні. Гэта кніга, якую збіраюць, склейваюць яе асобныя часткі ў адзінае цэлае, крэатыўна афармляюць, выкарыстоўваючы разнастайныя колеры і формы. Гэта варыянт праектнага навучання.